钦定古今图书集成/明伦汇编/官常典/第800卷 > 窦子偁
## 钦定古今图书集成/明伦汇编/官常典/第800卷 > 窦子偁

按《明外史》本传：“子偁，字可扬，合肥人。万历二十年进
士。授大理评事，累迁户部郎中，出为泉州知府。公勤
廉慎，吏民畏爱。二十九年，擢湖广提学副使，移福建
右参政。既去而士民祠之。以艰归，起官江西。三十八
年，举治行卓异，迁浙江按察使。刚断不挠，奸豪敛迹，
就进右布政使。一日，门初启，有数人舁巨桶入，诘之”
曰：“此羡馀也。输饷讫，例当分送。”子偁曰：“朝廷方忧乏饷，安得羡馀？”挥之去。俄遘疾去官。起历福建左、右布
政使。四十二年，税使高采作乱，劫巡抚袁一骥。诸司
奔救，子偁独后至。事闻，给事中吴亮嗣论之，遂坚意
乞去，士民追思之。子偁清介，所至有声，为江北人士
之冠。其平居持论与东林诸人合，故不为异己者所
容。